‘રાઝી’ આમ તો સ્પાય થ્રિલર છે, પરંતુ 1971ના ભારત-પાકિસ્તાન યુદ્ધના અમુક દિવસો પહેલાં આ ફિલ્મની સ્ટોરી આકાર લે છે. એટલે એ રીતે વૉર ફિલ્મની ઝોનરાને પણ ‘રાઝી’ના સહેજ છેડા અડે છે. સામાન્ય રીતે વૉર ફિલ્મ બે પ્રકારની હોય, એકમાં એક્ચ્યુઅલ વૉર ફ્રન્ટ પર સામસામી ધનાધની બોલતી હોય. જ્યારે બીજા પ્રકારમાં યુદ્ધના સમયગાળામાં-યુદ્ધની પૃષ્ઠભૂમાં કોઈ ડ્રામા આકાર લેતો હોય. ‘રાઝી’ આ બીજા ખાનામાં બેસે છે. ફોરેન સિનેમામાં આવી બીજા પ્રકારની ફિલ્મો સતત બનતી રહે છે. ‘રાઝી’ આપણે ટટ્ટાર થઈ જઈએ એવી ‘ઍજ ઑફ ધ સીટ’ પ્રકારની થ્રિલર નથી, પરંતુ આપણે ત્યાં ભાગ્યે જ આવો પ્રયત્ન થાય છે. એટલે આવો મેચ્યોર અનુભવ લેવાનું જરાય ચૂકવું ન જોઈએ.